ศก.สเปนฉุดวิกฤตหนี้ยุโรปยืดเยื้อ กสิกรแนะล็อกผลตอบแทนลงทุน
บลจ.กสิกรไทย มองเศรษฐกิจสเปนพ่นพิษซ้ำวิกฤตหนี้ยุโรปทำตลาดผันผวนต่อ แนะล็อกผลตอบแทนกับ 4 กองทุนตราสารหนี้ใหม่
12 มิ.ย. 2555

บลจ.กสิกรไทย มองเศรษฐกิจสเปนพ่นพิษซ้ำวิกฤตหนี้ยุโรปทำตลาดผันผวนต่อ แนะล็อกผลตอบแทนกับ 4 กองทุนตราสารหนี้ใหม่
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า วิกฤตหนี้ยุโรปยังกดดันการลงทุนทั่วโลกที่มีแนวโน้มยืดเยื้อ แม้กลุ่มสหภาพยุโรปจะมีมติเร่งด่วนให้อนุมัติเงินช่วยเหลือภาคธนาคารในสเปนกว่า 1 แสนล้านยูโร หรือประมาณ 3.75 ล้านล้านบาท เป็นสัญญาณบวกต่อตลาดและสร้างความเชื่อมั่นให้กับนักลงทุนได้ในระดับหนึ่ง แต่ภาวะเศรษฐกิจถดถอยและอัตราการว่างงานสูงในสเปนยังเป็นอีกปัจจัยเสี่ยงที่ต้องจับตา
“ล่าสุดฟิทช์ปรับลดอันดับความน่าเชื่อถือของประเทศสเปน ซึ่งมีขนาดเศรษฐกิจใหญ่เป็นอันดับ 4 ของยูโรโซนลง 3 ระดับ จาก A มาอยู่ที่ BBB และยังคงแนวโน้มในเชิงลบ จากสัปดาห์ก่อนที่มูดี้ส์ปรับลดอันดับความน่าเชื่อถือของผู้ออกตราสารหนี้ในกรีซลงต่ำกว่าระดับที่จะออกตราสารหนี้ขายให้นักลงทุนแล้ว รวมถึงความเสี่ยงที่กรีซจะหลุดออกจากกลุ่มยูโร” น.ส.ยุพาวดี กล่าว
อย่างไรก็ตาม บริษัทมองว่าการลงทุนกับกองทุนตราสารหนี้ประเภทกำหนดอายุโครงการเหมาะกับผู้ที่ต้องการล็อกผลตอบแทนในช่วงที่ตลาดยังผันผวนสูง รวมทั้งคาดว่าอัตราดอกเบี้ยนโยบายยังอยู่ระดับ 3% ถึงสิ้นปีนี้
น.ส.ยุพาวดี กล่าวว่า บริษัทเสนอขายกองทุนใหม่ 4 กองทุน โดยในวันที่ 12-18 มิ.ย.2555 ขายกองทุนเปิดเค คุ้มครองเงินต้น ตราสารหนี้ไทย 3 เดือน เอโอ ลงทุนพันธบัตรรัฐบาลไทย ผลตอบแทน 2.7% ต่อปี
กองทุนเปิดเค ตราสารหนี้ 3 เดือน บีเอ ผลตอบแทน 3% ต่อปี ลงทุนพันธบัตรรัฐบาลไทย ตั๋วแลกเงินบริษัท อยุธยา แคปปิตอล ออโต้ ลีส ตราสารหนี้ของธนาคาร Banco BTG Pactual S.A. ประเทศบราซิล ตั๋วสัญญาใช้เงิน United Parcel Service, Inc. สหรัฐอเมริกา เงินฝาก Commercial Bank of Qatar ประเทศกาตาร์ และเงินฝาก PT Bank CIMB Niago Tbk ประเทศอินโดนีเซีย
สำหรับกองทุนเปิดเค ตราสารหนี้ต่างประเทศ 1 ปี เอเอช ผลตอบแทน 3.5% ต่อปี ลงทุนในตราสารหนี้ธนาคาร Banco Itau BBA S.A., Banco Bradesco และ Banco do Brasil ประเทศบราซิล เงินฝาก PT Bank CIMB Niaga Tbk ประเทศอินโดนีเซีย และเงินฝาก Commercial Bank of Qatar และวันที่ 1318 มิ.ย. ขายกองทุนเปิดเค ตราสารหนี้ต่างประเทศ 6 เดือน เอส ผลตอบแทน 3.25% ต่อปีเน้นลงทุนในตราสารหนี้ของธนาคาร Banco Itau BBA S.A. และ Banco Votorantim พร้อมด้วยตั๋วสัญญาใช้เงิน Banco BTG Pactual S.A. ประเทศบราซิล เงินฝาก Commercial Bank of Qatar ประเทศกาตาร์ และเงินฝาก PT Bank CIMB Niago Tbk ประเทศอินโดนีเซีย ซึ่งทุกกองป้องกันความเสี่ยงอัตราแลกเปลี่ยนทั้งจำนวน